钦定古今图书集成/理学汇编/文学典/第058卷 > 章孝标
## 钦定古今图书集成/理学汇编/文学典/第058卷 > 章孝标

按《全唐诗话》，孝标元和十三年下第，时辈多为诗以
刺主司，独孝标为《归燕》诗留献侍郎庾承宣得诗，展
转吟讽，庾重典礼曹孝标《来年登第》诗云：“旧垒危巢
泥已落，今年故向社前归。连云大厦无栖处，更向谁
家门户飞？”孝标及第，除正字，东归题杭州樟亭驿云：
“樟亭驿上题诗客，一半寻为山下尘。世事日随流水
去，红花还似白头人。”初成落句云：“红花真笑白头人”，
改为“还似”，且曰：“我将老成名，似我芳艳，讵能久乎？”及
还乡而逝。或曰：“前有八元，后有孝标，皆桐庐人，复同
姓而皆不达。”

按《浙江通志》：“章孝标，八元之子。登元和中进士第，为
山南东道从事，试大理寺评事。初下第，流辈多为诗
以刺主司，孝标作《海燕》诗，独存忠厚。侍郎庾承宣展
转吟讽，卒以受知。李绅镇扬州，请孝标赋《春雪》诗，命
题于台盘上，索笔一挥，深得风雅之意。子碣，乾符进
士，有集一卷。时人为之语曰：‘前有八元，后有孝标’。”父
“子多才而皆不达，其命也夫！”